Document ID: 32008R0859

KOMISIJAS REGULA (EK) Nr. 859/2008
(2008. gada 20. augusts),
ar ko groza Padomes Regulu (EEK) Nr. 3922/91 attiecībā uz kopējām tehniskajām prasībām un administratīvajām procedūrām, ko piemēro komerciāliem pārvadājumiem ar gaisa kuģiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 16. decembra Regulu (EEK) Nr. 3922/91 par tehnisko prasību un administratīvo procedūru saskaņošanu civilās aviācijas jomā (1) un jo īpaši tās 11. panta 1. punktu,
tā kā:
(1)
Saskaņā ar Regulu (EEK) Nr. 3922/91 Komisija pieņem grozījumus tās III pielikumā uzskaitītajās kopējās tehniskajās prasībās un administratīvajās procedūrās, pielāgojot tās zinātnes un tehnikas progresam.
(2)
Regulas (EEK) Nr. 3922/91 III pielikums pamatojas uz Apvienoto aviācijas institūciju (JAA) pieņemtu saskaņotu noteikumu kopumu, kura nosaukums ir Vienotas prasības aviācijai - komerciālie gaisa pārvadājumi (gaisa kuģi) (JAR-OPS 1).
(3)
Ar Regulu (EK) Nr. 8/2008 (2) atjaunināja III pielikumu, lai pirms datuma, kurā sāk piemērot minēto pielikumu (2008. gada 16. jūlijs), tajā ietvertu grozījumus, kas veikti JAR-OPS kopš 2005. gada 1. janvāra (9. līdz 12. grozījums).
(4)
Pamatojoties uz turpmāku darbu, ko veica Eiropas Aviācijas drošības aģentūra, un kamēr nav pieņemti Regulā (EK) Nr. 8/2008 paredzētie īstenošanas noteikumi, minētajā pielikumā vēlreiz jāveic grozījumi, lai tajā ietvertu konkrētas, sīki izstrādātas tehniskās un ekspluatācijas prasības, kuras attiecas uz minētajā pielikumā noteiktajiem vissvarīgākajiem drošības elementiem.
(5)
Minētās jaunās prasības jāpiemēro nekavējoties. Tomēr nozarei un iestādēm vajadzīgs sagatavošanās laiks, lai īstenotu sarežģītus noteikumus, kuri attiecas uz ekspluatāciju jebkuros laika apstākļos un stjuartu mācībām.
(6)
Tādēļ attiecīgi jāgroza Regulas (EEK) Nr. 3922/91 III pielikums.
(7)
Šajā regulā paredzētie pasākumi ir saskaņā ar atzinumu, ko sniegusi ar Regulas (EEK) Nr. 3922/91 12. pantu izveidotā Gaisa satiksmes drošības komiteja,
IR PIEŅĒMUSI ŠO REGULU.
1. pants
Regulas (EEK) Nr. 3922/1991 III pielikumu aizstāj ar šīs regulas pielikumu.
2. pants
1. Šī regula stājas spēkā dienā, kad to publicē Eiropas Savienības Oficiālajā Vēstnesī.
2. Šīs regulas pielikuma noteikumus attiecībā uz OPS 1.1005, OPS 1.1010, OPS 1.1015, OPS 1.1005 1. pielikumu, OPS 1.1010 1. pielikumu, OPS 1.1015 1. pielikumu un OPS 1.1005/1.1010/1.1015 3. pielikumu piemēro no 2009. gada 16. jūlija.
3. Šīs regulas pielikuma noteikumus attiecībā uz OPS 1.430, OPS 1.435, OPS 1.440, OPS 1.450, OPS 1.455, OPS 1.460, OPS 1.430 1. pielikumu, OPS 1.440 1. pielikumu, OPS 1.450 1. pielikumu un OPS 1.455 1. pielikumu piemēro no 2011. gada 16. jūlija.
4. Līdz brīdim, kad sāks piemērot 2. un 3. punktā minētos noteikumus, turpina piemērot Regulas (EK) Nr. 8/2008 pielikumā paredzētos attiecīgos noteikumus.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 20. augustā

Labels: 7
10
8
9